十二月二十四夜賦梅花
作者：張九成
朝代：宋

paragraphs: 我來嶺下已七年，梅花日日鬬清妍。
詩才有限思無盡，空把花枝歎晚煙。
頗怪此花嵐瘴裏，獨抱高潔何娟娟。
苦如靈均佩蘭芷，遠如元亮當醉眠。
真香秀色看不足，雪花冰霰相後先。
平生明明復皦皦，一嗅霜蕊知其天。
固安冷落甘蠻蜑，不務輕舉巢神仙。
他年若許中原去，携汝同住西湖邊。
更尋和靖廟何許，相與澹泊春風前。